  Юлия Ильмурзина Россиысь егитъёслэн нуналзылы сӥзьыса, 26-тӥ инвожое Ижкарын туала кылбуретъя но крезьгуръя нырысетӥез «Метроном» фестиваль ортчиз. Ужрад Удмуртиысь суредан устолыкъёсъя музейлэн азбараз мынӥз. «Мон гожъяськисько но таӵе лыдӟиськонъёсы котьку пыриськисько. Монэ «Метрономе» пыриськыны ӧтизы но соглаш луи. Мон сямен, та фестиваль туала кылбурет удыслы юрттонъя эшшо одӥгез ужрад. Мон но тросэз тодмоосы гожъяськонэз асьме карын азинтыны тыршиськом», — вераз иворъёсъя Удмуртия» агентстволэн корреспондентэзлы «Поэзия» ӧре пыриськись Мария Абих. Фестивальлэн валтӥсь ужпумъёсыз — туала кылбуретэз но крезьгурез вӧлмытон, кылбур но крезьгур гожъясьёслэсь кусыпъёссэс юнматон, быгатонлыкъёссэс усьтон но калыке вуттыны юрттон, карын улӥсьёслэсь крезьгурез, чеберетэз валанзэс кылдытон. Соин ик фестивальлэн йылпумъян люкетаз устоосыз кылбурчиос но крезьгурчиос шедизы, соосты азьвыл ик нимысьтыз жюри бырйиз. Кылбуръёссэс лыдӟизы Соня Кревс, Даниил Анпилогов, Дарина Боровкова, Кир Юст, Лина Кузнецова, Ксения Карелина, Сергей Шумихин, Дарья Нестерова, Екатерина Растягаева. Евгений Шиляев но Оксана Шапеева крезьгуро кылбуранын удысын ужъёссэс возьматӥзы. Эльдар Эминов, Антон Ширяев, Антон Ушаков,«Новый рассвет» но «deti i sobaki» группаос кырӟанъёссэс быдэстӥзы. Нимысьтыз ӧтем куноос вал Александр Скворцов но Савелий Фишер. «Огъя вераса, та ужрад туж усто ортчиз. Интыез но умой быръемын вал. Мон ачим крезьгурен вырисько бере, куара умой потон луонлыклы тужгес но шумпотӥ», — вераз Александр Скворцов. Жаляса верано, ужрадэ пыриськисьёс пӧлын удмуртъёс ӧй вал. Мылкыд карисьёс луымтэ, дыр, шуо вожвылъяськонэ пырисьёс. Фестивальлэн радъясьёсыз Удмуртиысь Кун Кенеш бордын ужась Егитъёслэн парламентсы, Ижкар администрациысь егитъёсын ужанъя управление, Удмуртиысь печатья но калыке ивортодэт вӧлмытонъя агентство, Удмуртиысь гожъясьёслэн огазеяськонзы, «Инвожо» журналлэн редакциез, кар ӵектонъёсъя «Лифт» штаб, City Studio. Тегъёс: Мерлык Лулчеберет Ижкар егитъёс Удмуртия КунКенеш крезьгурчиос гожъясьёс  